Tähdet kertovat (albumi)

Tähdet kertovat on huumoriyhtye Lapinlahden Lintujen kuudes studioalbumi, joka julkaistiin loppuvuodesta 1990. Albumi oli yhtyeen ensimmäinen, jolla esiintyi yhtyeen ensimmäinen, vakituinen kitaristi Veli-Pekka "Puka" Oinonen.

Levyn kappaleesta "Fantastista" esitettiin musiikkivideo yhtyeen sketsisarjassa Seitsemän kuolemansyntiä vuonna 1988. Kappaleista "Sedät jaksaa heilua", "Hellä Ulla", "Ruma", "Aimon virsi" ja "Vihtaasi on kustu" esitettiin musiikkivideot yhtyeen toisessa sketsisarjassa Maailman kahdeksan ihmettä vuonna 1990. Varsinkin "Fantastista"-kappaleen musiikkivideo- ja albumiversio eroavat toisistaan huomattavasti.

Albumi julkaistiin Parlophone-levymerkillä vinyylilevynä, CD-levynä ja C-kasettina.

Levy kohosi marraskuussa 1990 Suomen levylistojen 10. sijalle ja pysyi listalla yhteensä 17 viikon ajan. Albumi ylitti kultalevyrajan vuonna 1991. Levyä on myyty noin 25 000 kappaletta ja on täten yhtyeen kolmanneksi myydyin levy.

Suomalainen metalliyhtye Viikate on tehnyt "Aimon virrestä" coverin levylleen Valkea ja kuulas.

Tyyli 
Tyylillisesti albumi sijoittui välivaiheeseen Lapinlahden Lintujen 1980-luvulla päällimmäisenä olleen perinteisen huumorimusiikkisuuntauksen ja 1990-luvulla alkaneen rock-suuntauksen (jota erityisesti yhtyeen seuraava albumi Grrr! edusti) välille.

Kappaleet 

Kaikki kappaleet säveltänyt Pekka Hedkrok, ellei toisin mainita. Kaikki kappaleet sovittaneet Pekka Hedkrok, Hannu Lemola ja Puka Oinonen, ellei toisin mainita.

A-puoli

B-puoli

Kokoonpano

Lapinlahden Linnut 
 Timo Eränkö – laulu ja saxofonit
 Pekka Hedkrok – laulu ja kosketinsoittimet
 Matti Jaaranen – laulu ja trumpetti
 Mikko Kivinen – laulu ja ukulele
 Hannu Lemola – laulu, rummut ja perkussio
 Tapio Liinoja – laulu
 Puka Oinonen – laulu ja kitarat
 Heikki Salomaa – laulu, banjo ja huuliharppu
 Markku Toikka – laulu (kreditoimaton, oli lähtenyt yhtyeestä ennen albumin julkaisua)

Tuotanto 
 Pedro Hietanen - tuottaja (Oy EMI Finland Ab)
 Make Törrönen - äänitys ja miksaus (Finnvox)
 Risto Hemmi - miksaus (Finnvox, kappaleet 4, 8, 10 ja 14)
 Pauli Saastamoinen - masterointi (Finnvox)
 Mika Jussila - kaiverrus (Finnvox)
 Juha-Pekka Laakio - valokuvat

Merkitys 
Tähdet kertovat on yksi yhtyeen merkittävimmistä ja tunnetuimmista, ja monet fanit pitävät sitä yhtenä parhaista Lapinlahden Lintujen albumeista. Myös Lapinlahden Lintujen kosketinsoittaja-laulaja Pekka Hedkrok on todennut että levyllä yhtye oli hyvässä vireessä. Hänen mukaansa levyllä oli aiempia julkaisuja enemmän "raivoa ja nostetta".

"Sedät jaksaa heilua" -kappale kohosi aikoinaan hitiksi ja tunnetaan edelleen Lapinlahden Lintujen tunnuskappaleena. Lapinlahden Lintujen historiikin toimittanut Jukka Lyytinen mainitsee levyn parhaana kappaleena "Aimon virren". Tapio Liinojan mukaan kappale kertoi hänen lapsuudenaikaisesta tuttavastaan Aimosta, johon kappale ja siitä tehty musiikkivideo tuttujen keskuudessa nopeasti yhdistettiinkin. Albumilla yhtye esiintyi kaikkein klassisimmassa kokoonpanossaan, mutta jo levyn julkistamisvaiheessa Markku Toikka oli lähtenyt yhtyeestä, ja albumin julkaisemisen jälkeen yhtyeen kokoonpano hajosi muutamassa vuodessa.

Lähteet 

Vuoden 1990 albumit
Lapinlahden Lintujen albumit
Pedro Hietasen tuottamat albumit